KIRJALLINEN KYSYMYS E-0798/02 esittäjä(t): Ria Oomen-Ruijten (PPE-DE) komissiolle. Lannan vienti.



Virallinen lehti nro 205 E , 29/08/2002 s. 0218 - 0219



KIRJALLINEN KYSYMYS E-0798/02 esittäjä(t): Ria Oomen-Ruijten (PPE-DE) komissiolle (21. maaliskuuta 2002) Aihe: Lannan vienti Joulukuuhun 2000 saakka Saksa ei sallinut Alankomaiden karjankasvattajien, joiden maatila sijaitsi osittain Saksan puolella, levittää lannoitetta maatilansa Saksan puoleiselle alueelle. Joulukuussa 2000 sovittiin kuitenkin täydentävästä yhteisön päätöksestä, jonka mukaan jäsenvaltioiden oli sallittava edellä mainitut toimenpiteet. Alankomaiden maatalous-, kalastus- ja ympäristöministeriö pääsi vuonna 2001 sopimukseen Saksan Niedersachsenin ja Nordrhein-Westfalenin osavaltioiden kanssa. Niedersachsenin osavaltio soveltaa tällä hetkellä päätöstä ja Alankomaiden Niedersachsenin rajalla olevat karjankasvattajat voivat siten levittää lantaa Saksan puoleiselle osalle maatilastaan. Nordrhein-Westfalenin osavaltio ei ole kuitenkaan pannut toimeen päätöstä. 1. Katsooko komissio, että Saksan osavaltio Nordrhein-Westfalen ei ole onnistunut toimeenpanemaan edellä mainittua päätöstä? 2. Jos komission vastaus on myönteinen, mihin toimiin se aikoo ryhtyä? David Byrnen komission puolesta antama vastaus (25. huhtikuuta 2002) Eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, säädetään 17. joulukuuta 1992 annetun direktiivin 92/118/ETY(1), sellaisena kuin se on muutettuna 19. joulukuuta 2000 tehdyllä komission päätöksellä 2001/7/EY(2), liitteessä I olevan 14 luvun I osan A kohdan 1 kohdan a alakohdassa. Mainitussa kohdassa säädetään, että muiden eläinlajien kuin siipikarjan ja hevoseläinten käsittelemättömällä lannalla käytävä kauppa on kielletty, lukuun ottamatta lantaa, joka täyttää kaikki seuraavassa luetellut ehdot: lanta tulee alueelta tai tilalta, johon ei sovelleta rajoituksia vakavan tartuntataudin vuoksi, ja on tarkoitettu levitettäväksi toimivaltaisten viranomaisten valvonnassa noin 20 kilometrin säteellä kahden jäsenvaltion välisen rajan molemmin puolin sijaitseville maille, jotka muodostavat osan samasta tilasta tai jotka kuuluvat samaan tilaan, vaikka tila sijaitsisi erillään. Tuolloin tilan omistajan on pidettävä kirjaa tällaisista raja-aluesiirroista, jotta ne voidaan hyväksyä. Viranomaisen on pidettävä kirjaa tällaisista hyväksytyistä tiloista. Komission tietoon on tullut joitakin ongelmia, joita on ilmennyt Niedersachsenissa käytettäessä lantaa, joka on peräisin osavaltioon rajoittuvilta Alankomaiden tiloilta. Komission käytettävissä olevien tietojen mukaan ongelmia ei enää ole, minkä myös arvoisa parlamentin jäsen vahvistaa. Komissio ei sitä vastoin ole ollut tietoinen siitä, että Nordrhein-Westfalenin viranomaiset ovat kieltäytyneet soveltamasta edellä mainittuja ehtoja. Näin ollen komissio ottaa yhteyttä Saksan viranomaisiin ja tarkistaa arvoisan parlamentin jäsenen esiin tuomat seikat. (1) EYVL L 62, 15.3.1993. (2) EYVL L 2, 5.1.2001.